عبد الجبار الزواري | BebJebli
Home » فيديو » عبد الجبار الزواري
انا شديت الخدمة عام 90، اول خدمة خدمتها هي الصبابط. تعلمتها من عند راجل خلتي الحج فتحي بن عامر ربي يشدو بصحة البدن، و عام 96 طار الكيف و خرجت خدمت حاجات اخرى وتشومرت. عام 2008 رجعت للبلاد العربي و لصنعتي و الحمد لله لقيتها و هاني نخدم على روحي.
أنا نخدم بالزوز، في لوغة الصبابطية معناها نخدم بالقطعة لناس اخرين. ماهو لازم تعرف اللي الصباط يتعدى ببرشة مراحل و كل حانوط و صنايعي عندو الاختصاص متاعو. الصباط باش يحضر يدور البلاد العربي و الزنق الكل.كل صنايعي يزيد فيه ضريبة باش يحضر. انا اختصاصي “التيج” Tige. و اول مرحلة هي الفصالة و بعدو التيج و النقشة، و بعدو الفوندو معناها ركوب الفردة على القالب ، و يبات ليلة على القالب، و بعد الغدوة تركب السومالة Semelle، و بعد تتعدى للفينيسيون و البيع.
تو برشة ناس تحكي على خروج الصبابطية من البلاد العربي و انا واحد من الناس مستعد نخرج، اما انا ما نخرج كان ما يخرجو الناس اللي نخدم معاهم الكل و تحطنا فرد بلاصة و فرد نهج نمشيلهم على سقيا. ماني فهمتك كيفاش الصباط يدور من حانوط لحانوط باش يحضر، لازم كي نخرجو chaine ما تتقصش و نكملو كيف ما كنا بجنب بعضنا و تنعاونو، و الا باش تقطعولنا خبزتنا خاطر يولي ماعادش يخلص كان كل واحد في شيرة
عبد الجبار الزواري – صانع احذية